# Image:Cook islands coa.png

**Te Akapapaanga Papu no te Pirianga Angaanga**

**Minitiri o te Tango Ropianga**

**Kavamani Kuki Airani**

# Au Tikaanga Orote

I raro ake I te akatereanga ou, ka anoano ia te au tangata angaanga e te au tuanga na ratou te angaanga I roto i te Kuki Airani kia aru meitaki ite akapapaanga ou no te Tikaanga o te Orote mataiti *(annual leave),* akangaroi angaanga no te makimaki *(sick leave),* orote no te katoatoa *(public holidays),* orote no te metua vaine anau pepe ou *(maternity leave)* orote no te metua tane *(paternity leave).*

Ka riro teia Akapapaanga ei tauturu i te aronga angaanga e pera te au tuanga angaanga kia marama ratou i to ratou tikaanga e te takaianga no runga ite au Tikaanga Orote.

Kua akataka ia i raro ake i te Ture Nui no te Pirianga Angaanga 2012 tetai au tikaanga orote takake, e ka rauka ite aronga angaanga ite uriuri ma te pati ki ta ratou au tuanga angaanga i te au tikaanga orote takake mei te mate i roto ite ngutuare *(bereavement)* me kare tuatau apii *(study)* tei kore teia au tikaanga orote i taiku ia i raro ake ite Ture, auraka ra te au tuanga angaanga e oronga ite numero o te tikaanga orote i raro ake i ta te Ture i akatika.

**Orote Mataiti**

E 10 ra orote ite mataiti te ka oronga ia no te akangaroi me kare tamataora, mei te mea e kua angaanga tinamou koe no tetai 12 marama ma te kore e noonoo kainga.

Ka anoano te au tuanga angaanga kia angaanga te aronga angaanga no tetai tuatau mutukore i mua ake ka oronga ia atu ei tetai tikaanga orote no ratou, auraka e maata atu ite 6 marama.

Ka anoano ia koe tangata angaanga e taau ngai angaanga kia uriuri manako na mua ake ka oronga ia atu ei tetai tikaanga orote mataiti.

**Orote makimaki**

Me maki koe tangata angaanga ka oronga ia tetai tuatau orote noou e ka tutaki katoa ia teia mei te mea e kare koe tangata angaanga e rauka ite angaanga no tetai tuatau poto.

Ko te tangata angaanga tinamou ka tutaki ia aia mei te 5 ra mei te mea e kua angaanga tinamou aia i roto ite 12 marama.

E tikaanga to te ngai angaanga ite oronga i tetai tuatau no te aronga tei akamata ou ua ite angaanga i mua ake ka tika ia ai ratou ite orote, e auraka kia maata atu ite 6 marama.

E tikaanga to te ngai angaanga kia akaue ite tangata angaanga kia oronga mai i tetai peapa akapapu a te Taote ite turanga o tona maki.

**Orote no te Katoatoa**

Ko te orote no te katoatoa e raveia ia ana teia ite tuatau akaepaepa anga ite au ra mamaata o te basileia e ka tutaki katoa ia te au aronga angaanga me tae ki teia au ra.

Mei te mea e ka anoano ia te tangata angaanga kia angaanga ite ra orote o te katoatoa e mea tau e kia tutaki ia te tangata angaanga na roto i teia au takaianga i raro nei:

* Tutakianga na roto ite ta rua anga o te tutaki (double) mei te tutakianga takitai, me kare
* Akaiteite ite tuatau noo ki te kainga e pera te tutaki no te ora angaanga; me kare
* Tetai atu akatikaanga meitaki no te tutaki taki rua e pera te tutaki taki tai ua.

**Orote no te metua vaine anau pepe ou**

E tikaanga to te au metua vaine anau pepe ou katoatoa e pera te porina (foreigner) tei anau i ta ratou pepe ki te Kuki Airani ki teia orote e ka tutaki ia ratou no tetai 6 epetoma.

**Orote no te metua tane**

E tikaanga to te au metua tane e angaanga ne i roto ite Kuki Airani ki teia orote mei te 2 ra ka tutaki ia e pera e 3 ra tutaki kore ia e ka anoano ia kia apai i teia orote ite tuatau e anau ei te metua vaine i tana pepe ou.

**Tikaanga orote no te aronga angaanga tinamou kore**

Ko te Tangata angaanga tinamou kore e tikaanga apa ua tona ki te orote mataiti e te orote makimaki ki to te Tangata angaanga tinamou i roto ite 12 marama.

***Akaraanga Akariari****: Ko Michael & Jim e angaanga nei ki ko i te ABC Motors i Avarua. Ko Michael te angaanga tinamou ana e 40 ona ora ite epetoma. Ko Jim kare aia e angaanga tinamou ana e 20 ona ora ite epetoma. E apa ua i reira te ora angaanga o Jim kareka to Michael e rua taime ite maata. Tei raro nei te tutu ite akaari ite orote mataiti e te orote no te makimaki.*

|  |  |  |
| --- | --- | --- |
| ***Akatakanga***  | ***Michael (40 ora)*** | ***Jim (20 ora)*** |
| ***Orote mataiti*** | *10 ra* | *5 ra* |
| ***Orote maki*** | *5 ra* | *2.5ra* |

***Teiea tatou i mua ake ite Ture Akapapaanga Papu no te Pirianga Angaanga 2012?***

I raro ake ite Ture no te Akatupu Puapinga e te Angaanga o te Kuki Airani, e tikaanga to te au aronga angaanga ki teia i raro nei:

1. E 10 ra orote ma te tutaki ite mataiti i roto ite 12 marama angaanga o te mataiti

2. E 1 marama tutaki o te orote o te katoatoa mei te mea e kua angaanga te tangata angaanga e tai marama i mua ake ite orote o te katoatoa;

3. Taki rua te ora tutaki me angaanga koe ite ra orote o te katoatoa e pera e 1 tutaki na runga ake;

4. E ono marama orote ma te tutaki ia me anau pepe ou te au mama.

5. Kare e tuanga i akataka ia no te orote maki me kare orote o te au metua tane.

**Me ka anoano ainei koe ite uiui manako akaou?**

**Aravei mai:**

employment@cookislands.gov.ck or +682 29370

Minitiri o te Tango Ropianga

***Topirianga***

***E Peapa akamarama ua teia. Auraka kia ta angaanga ia ei mono ite Ture. Kare te Minitiri o te Tango Ropianga e akaapa ia no te au angaanga te ka raveia mei te mea e kare te au tuatua i roto i teia Pepa i tau me kare i akakite pouroa ia atu.***